Chystáte sa ísť pozorovať?
BRATISLAVA 11. decembra - Názov 46P/Wirtanen vám asi nič nehovorí, no ak sa povie "Vianočná kométa", zaiste zbystríte pozornosť. Práve takáto kométa sa v blízkej budúcnosti objaví nad našimi hlavami a astronómovia nás potešujú tvrdením, že bude viditeľná nielen malým ďalekohľadom, ale i voľným okom.
Kométu objavil v roku 1948 americký astronóm Carl Wirtanen, po ktorom aj nesie meno. Svoju obežnú dráhu opisuje každých 5,4 roka a patrí medzi jupiterove kométy.
Preletí okolo nás
Z nášho územia bola kométa viditeľná od konca novembra a v stredu (12.12.) dosiahne svoje perihélium, čo v laickej reči znamená, že bude v najbližšom bode svojej obežnej dráhy k Slnku. Ešte v nedeľu toho týždňa sa najviac priblíži aj k našej modrej planéte, no i tak bude táto vzdialenosť merať takmer 12 miliónov kilometrov. Práve na Vianoce bude letieť iba o jeden stupeň od hviezdy Capella, takže ľudia na polnočnej omši sa stanú svedkami jedinečného vianočného divadla.
Ako ju pozorovať
Pri pozorovaní vesmírnych objektov je samozrejmosťou, že sa nachádzate na mieste bez svetelného smogu. Hoci astronómovia tvrdia, že bude pozorovateľná voľným okom, vrtochy počasia nedokážu odhadnúť, preto musia byť pri vašom pozorovaní čo najoptimálnejšie podmienky.